**Link** (リンク, *Rinku*) er protagonisten i Nintendos populære spillserie *The Legend of Zelda*, skapt av Shigeru Miyamoto. *Zelda* er en av Nintendos flaggskipserier, og har solgt over 47 millioner eksemplarer over hele verden per 2007. Seriens popularitet har ført til mange inkarnasjoner av *Zelda*-handlingen og figuren Link. Hans første opptreden var til NES-spillet *The Legend of Zelda* fra 1986, hvor han er portrettert som todimensjonal (fra og med *Ocarina of Time* fra 1998 er han tredimensjonal). Link har også blitt vist i andre Nintendo-spill, produkter og tegneseriehefter; til og med en egen TV-serie ble produsert. Han ble honorert med en stjerne på Walk of Game i 2005 med Mario og Sonic the Hedgehog og ble også kåret til «beste spillfigur» under Gullstikka 2006-utdelingen 1. mars 2007.

Han blir beskrevet som en ung Hylian-gutt fra det fiktive landet Hyrule. Han er ikke én spesifikk person, og det finnes ingen offisiell historie om hvem som er hvem og hvilket spill som kommer etter hvilket (med noen få unntak) og om det i det hele tatt er én tidslinje. Det er antatt at det er fire ulike Linker i *The Legend of Zelda*-serien, og navnet Link (*forbindelse*/*sammenheng*) kommer av de felles egenskapene personene deler. Link har alltid visse fellestrekk fra spill til spill. De er alle unge og alderen varierer fra syv til 18 år, avhengig av spillet. Han er også kjent for å ha en grønn tunika og er en av de få venstrehendte protagonistene i videospill (med unntak av sin opptreden i Wii-versjonen av *Twilight Princess*, hvor han er høyrehendt av kontrollhensikter).

Link reiser ofte gjennom riket Hyrule, hvor han bekjemper onde makter og Hyrules nemesis Ganon, også kjent som Ganondorf. For å bekjempe Ganon trenger Link det mystiske mestersverdet (*Master Sword*). Dette sverdet anskaffes vanligvis et stykke uti spillene ved å bruke andre våpen etter mange prøvelser og kamper. Link er beskrevet som en svært modig kriger som har (eller utvikler, avhengig av spillet) et nært forhold til Prinsesse Zelda, som han redder i spillene. I atskillige spill i serien må Link lære å spille et musikkinstrument som vanligvis følger med i spillets handling og som magisk kan låse opp flere trolldommer.

Konsept og skapelse
-------------------

Link har blitt portrettert med nesten ingen snakkende dialog i spillene. Ansiktsuttrykk har bare blitt brukt siden serien gikk over til Nintendo 64. Shigeru Miyamoto har uttalt i intervjuer at hans oppfatning av *Zelda*-serien og Link er basert på hans barndomsminner fra bøker, filmer og fortellinger. I et av intervjuene forteller han at han prøvde å få folk til å identifisere seg med Link og få muligheten til å bli helter som figuren. Spillene tilpasses Miyamotos syn, og selv om Link i noen spill blir svært dyktig i fysiske og magiske kunster, starter han alltid som en vanlig gutt når spillet begynner. Et eksempel er i *Ocarina of Time*, hvor han starter som en foreldreløs gutt og ender opp som den legendariske tidshelten (*Hero of Time*). Ideen om at Link alltid starter som en vanlig gutt, kan være på grunn av at Link og Zelda er reinkarnasjoner eller etterkommere av de samme folkene i nesten alle *Zelda*-spillene. Ganon er derimot alltid den samme personen.

### Skapelsen av Link og stedet hvor *Zelda*-serien foregår. Eksistensen til de forskjellige Linkene har blitt klargjort flere ganger i spillene. I innledningen til *The Wind Waker* og *The Minish Cap* blir det for eksempel henvist til en eldgammel, legendarisk mester hvis utseende er identisk med Link. I *The Wind Waker* blir «Hero of Time» nevnt som en historisk enhet, en tittel som Linken i *Ocarina of Time* mottar. Shigeru Miyamoto har sagt: «For hvert *Zelda*-spill forteller vi en ny historie, men vi har egentlig et enormt dokument som forklarer hvordan spillet relateres til de andre og binder dem sammen. Men for å være ærlig er ikke de historiene viktige for oss. Vi bryr oss mer om utviklingen av spillsystemet... å gi spilleren nye utfordringer for hvert kapittel som fødes.» Miyamoto har også bekreftet at det er flere Linker i forskjellige tidslinjer i Hyrule. Imidlertid har ikke den eksakte kronologien i *Zelda*-serien, og slekten til de forskjellige Linkene blitt avslørt i detaljer, selv om det er skrevet ned av Miyamoto og hans ansatte. Noen populære fansider har forsøkt å konstruere en logisk *Zelda*-tidslinje, basert på tilgjengelig informasjon, men med liten suksess. Ifølge Miyamoto, er *Ocarina of Time* den første historien, etterfulgt av det originale *The Legend of Zelda*, deretter *The Adventure of Link*, og til slutt *A Link to the Past*. *Link's Awakening*s handling foregår nærmest etter *Ocarina of Time*.

Links design i *The Wind Waker* ble forklart av Miyamoto slik: «Link var en ung gutt, og å prøve å skape en veldig aktiv og energisk ung gutt, og for å velge den rette stilen for å portrettere den unge gutten i ett spill som dette, prøvde vi mange forskjellige eksperimenter. Den endelige avgjørelsen vi kom frem til, var at cel-shadingen i *The Wind Waker* var det beste alternativet for å uttrykke det.» *The Wind Waker* foregår med en ny Link, århundrer etter seieren i *Ocarina of Time*.

Det har blitt spekulert i at *Twilight Princess* ble inspirert av filmen *Ladyhawke*. Miyamoto avkreftet at det var noen relasjon mellom filmen og spillet og sa: «Vi trodde at ved å tilføye disse dyrene, ville det hjelpe oss å skape en større og mer realistisk verden.» *Twilight Princess* inkorporerte også et nytt fokus, det at Link startet som en tenåring i stedet for å starte som en ung gutt. Dette førte til forskjellig design og innhold på dette området.

### Skuespillerportrettering

I 3D-spillene, fra og med *Ocarina of Time*, har Links stemme blitt gitt av fire skuespillere: Nobuyuki Hiyama for voksen Link, Fujiko Takimoto for ung Link, Sachi Matsumoto for Link i *The Wind Waker* og Akira Sasanuma i *Twilight Princess*. På grunn av at spillene ikke inneholder virkelig snakkende dialog, består Links stemme kun av korte fraser, grynt, kampskrik og andre lyder. I *The Wind Waker* har det imidlertid blitt hørt at Link har sagt frasen «Come on!» (*kom igjen*) når spilleren kaller på en spesiell innfødt statue som tilhører Tower of the Gods (*gudetårnet*). Han har også sagt denne frasen til figurene Medli og Makar i deres katakomber. Stemmegiving i *Zelda*-serien er begrenset fordi spillskaperne føler at spilleren har sine egne ideer om hvordan Link snakker. En profesjonell samuraistuntmann utførte bevegelsene til Link i *Ocarina of Time*.

Opptredener
-----------

### *The Legend of Zelda*-serien

#### 1986–1996

Link debuterte i spillet *The Legend of Zelda*, som ble gitt ut 21. februar 1986 i Japan. Beskrevet som en «ung mann» som reddet Prinsesse Zeldas barnepleier Impa fra Ganons undersåtter, inntar Link rollen som den generiske helten som forsøker å redde prinsessen (og kongedømmet Hyrule) fra den onde trollmannen Ganon, som har stjålet makttrekraften (*Triforce of Power*).

I *Zelda II: The Adventure of Link* fyller Link 16 år. Impa tar ham med til North Castle i Hyrule, etter at hun forskrekket oppdager et trekraftskjold på guttens venstre hånd. Hun viser ham Hyrules sanne arving, en eldre inkarnasjon av Prinsesse Zelda, fanget i en evig søvn på et alter i slottet. Den gamle damen forteller også Link om legenden om Zelda, en eldgammel saga om oppdelingen av trekraften og forbannelsen som den eldre prinsessen ble utsatt for. Impa gir deretter Link seks krystaller og en rull skrevet på et eldgammelt Hylian-språk, som Link forstår trass i at han ikke har lært det. Han leser at merket på hånden hans er tegnet som ble valgt for å lete etter den tredje delen av trekraften, mot, i Great Palace i Valley of Death. Link begynner dermed en søken for å plassere en krystall i hvert av de seks palassene i Hyrule, slik at han senere kan bane seg vei igjennom den magisk beskyttede Great Palace uhindret, kreve mottrekraften, gjenforene de tre delene av trekraften og vekke Zelda.

*The Legend of Zelda: A Link to the Past* handler om hvordan Ganon og hans undersåtter blir forvist til Golden Land, riket til trekraften, av Hylians for prisen av utallige liv, århundrer før hendelsene av *The Legend of Zelda*. Portalen til denne verdenen ble magisk blokkert av syv visdomsmenn, og verdenen bak denne forseglingen ble kjent som Dark World, ettersom den ble korrupert av Ganons ondskap. Kampen om å forsegle Ganon i Golden Land ble kjent som fengslingskrigen (*Imprisoning War*). Mange tror dette refererer til hendelsene i *Ocarina of Time*. En dag blir landet plaget av umiddelbar katastrofe, helt til trollmannen Agahnim kommer til syne hos kongen av Hyrules hoff for å stoppe kaoset. Utpekt som kongens hovedrådgiver, overtar han kongens makt og kidnapper seks tjenestepiker, som er etterkommere av visdomsmennene som forseglet inngangen til Dark World. Tjenestepikene blir ført til tårnet i slottet, og blir aldri sett igjen. Agahnim begynner deretter et mørkt rituale for å ødelegge forseglingen på Dark World og slippe løs Ganons vrede på Hyrule. Prinsesse Zelda, som er en etterkommer av den syvende visdomsmannen, klarer å sende ut et rop om hjelp ved telepati, før hun blir bortført. Onkelen til Link drar først mot slottet, men reisen hans ender kjapt. Han etterlater Link sitt sverd, og med et siste pust lærer han ham sverdspinnteknikken. Den unge helten begynner dermed en reise for å samle tre magiske kraftprismer (*Pendants of Virtue*), og å kreve mestersverdet som sin, før han møter Agahnim.

I *The Legend of Zelda: Link's Awakening*, som foregår etter *A Link to the Past*, bestemmer Link seg for å reise jorden rundt, slik at han er forberedt på om en trussel som Ganon noensinne kommer til Hyrule igjen. På veien tilbake til Hyrule, blir skipet til Link fanget i en storm og blir ødelagt. Han ender opp på kysten til en mystisk øy kalt Koholint. Link blir ført til huset til en snill mann kalt Tarin og datteren hans Marin. En underlig snakkende ugle forteller ham at den eneste måten å flykte øya på er ved å vekke «vindfisken» (*Wind Fish*), et digert vesen som sover i et kolossalt egg i midten av øya.

#### 1997–2001

I *The Legend of Zelda: Ocarina of Time* har en ung Link blitt oppdratt som en Kokiri, «skogens barn». Ulikt andre Kokirier, har ikke Link en fekompanjong, og blir dermed ignorert av deres leder, Mido. Links liv forandres en dag når Great Deku Tree, skogens beskytter, sender feen Navi til Link med en beskjed om å hente ham umiddelbart. Great Deku Tree har blitt forhekset med en forbannelse, og han ber Link om å bryte den. Mens Link er suksessfull i å bekjempe monstrene inni treet, var Great Deku Tree fortapt før Link begynte. Deku Tree forteller, døende, Link om trekraften, og ber ham dra til Hyule Castle, hvor han møter Prinsesse Zelda. Hun sender ham på et oppdrag om å samle tre åndelige steiner (*Spiritual Stones*): Skog, ild og vann, og å redde Hyrule. Med en gang Link samler steinene, drar han til tidstempelet (*Temple of Time*) og åpner tidsdøren (*Door of Time*) med steinene og tidsokarinaen (*Ocarina of Time*). Han trekker deretter mestersverdet fra tidssokkelen (*Pedestal of Time*). Denne handlingen fanger Link i lystempelet (*Temple of Light*) i Sacred Realm (*det hellige riket*) i syv år, mens Ganondorf tar kontroll over Hyrule og overtar makttrekraften. Syv år etter å ha trukket sverdet fra sokkelen, blir Link vekket som tidshelten av lysvisdomsmannen (*Sage of Light*) Rauru. Link finner ut at mange år har passert, og at han har vokst opp. Han drar ut på en søken for å rense Hyrule fra Ganondorfs ondskap ved å vekke de syv visdomsmennene, som kan forsegle Ganondorf i det som ble kalt Sacred Realm. Når han returnerer til Kokiri Forest, finner han ut at ingen av vennene hans har vokst opp, og at mange av dem ikke kjenner ham igjen. Etter Link fullfører den første katakomben i denne fasen av spillet, avslører Great Deku Trees etterkommer, Deku Sprout, en gjemt historie om Links fortid til ham. Kokiriene vokser aldri opp; grunnen til at Link har vokst, er på grunn av at han egentlig er en Hylian. Han ble foreldreløs under krigene som ble utkjempet før Hyrule ble forent. Da Link var en baby, flyktet moren hans dødssåret med ham til Kokiri Forest, og etterlot ham til Deku Tree som forsvarte ham. Han ble oppdratt som en av Kokiriene, uten å vite om sin fortid. Gjennom resten av spillet, reiser Link frem og tilbake i tid ved å bruke mestersverdet. Man finner ut at de gjenværende trekraftene tilhører Link (mot) og Zelda (visdom). På slutten av spillet blir han returnert til sin barndom av Prinsesse Zelda, og Navi forlater ham.

*The Legend of Zelda: Majora's Mask* foregår etter at Link bekjemper Ganondorf i *Ocarina of Time*, og er sent tilbake til sin barndom. Link forlater Hyrule for å lete etter en bortkommen venn (utnevnt av den offisielle mangaen å være hans tidligere fekompanjong, Navi). Mens Link rir på hesten sin, Epona, dypt inn i Lost Woods, blir han angrepet bakfra av en Skull Kid som er besatt av et ondskapsfullt kunstprodukt, Majora's Mask, og hesten hans blir stjålet. Link begynner å jage Skull Kid, men faller ned i en kløft, og ankommer et land kalt Termina. Han må redde dette landet fra ondskapen til Majora's Mask, som har trukket månen til et forfallende kretsløp, som forårsaket at den krasjet i Terminas hovedstad etter bare tre dager. Link bruker tidsokarinaen og tidssangen (*Song of Time*) for å sende ham tilbake i tid for å gjenleve disse tre dagene igjen, og forhindre katastrofen. På veien finner Link mange magiske masker, og en del av dem kan transformere ham. Makene kan transformere ham til en steinaktig Goron, en liten planteaktig Deku Scrub, en grasiøs, vannaktig Zora eller Fierce Deity (*vill gud*). I *Majora's Mask* vokser aldri Link opp tradisjonelt sett, men den mørke kraften av Fierce Deitys maske lar ham ikle seg en mektig voksen form, «Fierce Deity Link». Denne formen er Links største hittil, og den står omtrent to ganger så høy som voksen Link i *Ocarina of Time*. Shigeru Miyamoto har uttalt: «Vi ville at Link skulle komme inn i et eventyrland, for å utforske eventyrene og tenke hardt på hva han burde gjøre.»

I *The Legend of Zelda: Oracle of Seasons* sender trekraften Link på et oppdrag til et annet land, Holodrum, for å stoppe forstyrrelsen av sesongene av mørkets general (*General of Darkness*), Onox. Mens han er der er det hans plikt å beskytte Oracle of Seasons (*sesongorakelet*), Din. Etter Onox kidnapper henne med makt og sesongene blir kastet inn i kaos, setter Link ut på en reise for å redde Din ved hjelp av mørkets stokk (*Rod of Darkness*), en magisk stokk som lar Link kontrollere de fire sesongene.

I *The Legend of Zelda: Oracle of Ages* vokner Link en dag i et annet land, Labrynna, hvor han har blitt sent av magien til trekraften. Under ankomsten blir han lurt av Veran, skyggens trollkvinne (*Sorceress of Shadows*), i å bryte forseglingen som beskytter Oracle of Ages (*årsorakelet*), en sangerinne kalt Nayru. Veran, som har overtatt Nayrus kropp og tidsreisende krefter, drar tilbake i tid for å forandre fortiden, for så å styre fremtiden. Link skynder seg etter dem til fortiden for å redde Nayru ved å bruke kraften til årsharpen (*Harp of Ages*), som oppfyller brukerens evne til å bevege seg frem og tilbake gjennom tid, om spilt korrekt. Etter å ha blitt kvitt Verans sjel fra Nayrus kropp, bekjemper Link Veran.

#### 2002–i dag

I *The Legend of Zelda: A Link to the Past & Four Swords*, drar Zelda til vernestedet for Four Sword (*Sanctuary of the Four Sword*) med sin venn Link for å sjekke forseglingen som inneholder vindmagikeren (*Wind Mage*), Vaati. Imidlertid har forseglingen svekket, og Vaati bryter løs, kidnapper Zelda og slår Link bevisstløs. Link våkner ved siden av tre feer, som ber ham om å trekke Four Sword. Det magiske Four Sword deler ham i to til fire identiske Link (avhengig av hvor mange som spiller). Den første Linken har på seg sitt tradisjonelle grønne antrekk, den andre en rød versjon, den tredje blå og den fjerde lilla. I *The Minish Cap*, utgitt senere, blir det avslørt at disse fargene reflekterer de fire elementene som er besjelet i sverdet: Vind, ild, vann og jord henholdsvist. Linkene må samarbeide for å nedkjempe hindringer, samle nøkler og for å storme Vaatis palass, slik at de kan redde Zelda og forsegle magikeren bort igjen.

*The Legend of Zelda: The Wind Waker* foregår hundrevis av år etter *Ocarina of Time*, og gudene har oversvømt Hyrule. Et nytt land har blitt skapt, og det omfatter øyene av Great Sea, som en gang var de høyeste fjelltoppene i Hyrule. Det gamle kongedømmet er nå en halvglemt drøm som knapt overlever i eldgamle ruller og støvete minner. I begynnelsen av spillet blir Links yngre søster Aryll fanget av Helmarock King (en gigantisk maskert fugl), som forvekslet henne med en annen jente med gyllent hår og spisse ører. Link reiser til alle hjørnene av Great Sea for å redde søsteren sin og bekjempe den onde kraften som kontrollerer fuglen. Han finner ut at hans søken flettes inn med en annen, og blir etter mange prøvelser kjent som «vindhelten» (*Hero of Winds*). Ved å bruke en magisk taktstokk kalt «Wind Waker» (*vindvekkeren*), låner han gudenes krefter for å hjelpe ham i sin søken. Stokkens funksjoner likner de som blir brukt i *Ocarina of Time*, men inkluderer tempo og toneleie for å skape melodier. Han gjennomfører mange områder med vanskelige utfordringer som må fullføres, ikke bare for å redde Aryll, men også verdenen fra den økende ondskapen.

I *The Legend of Zelda: Four Swords Adventures*, drar Zelda, som igjen er bekymret for forseglingen på Vaati, med seks andre mystiske tjenestepiker og Link for å sjekke vernestedet på Four Sword. Men noe går forferdelig galt, og en mørk skyggete kopi av Link angriper. Link blir tvunget til å trekke Four Sword for å kjempe mot Shadow Link (*skygge-Link*), men når han gjør det, blir han splittet inn i kopier av seg selv igjen, og Vaati rømmer.

*The Legend of Zelda: The Minish Cap* foregår før *Four Swords* og *Four Swords Adventures*. I dette spillet er Link en ung gutt som bor med sin bestefar, som er Hyrules mestersmed. Link er en av Zeldas barndomsvenner, og på dagen når Hyrules årlige messe for å feire ankomsten til Picoriene blir arrangert, drar de for å ta del i feiringen. En mystisk fremmed, Vaati, dukker opp og vinner sverdkampkonkurransen. Hvert år får vinneren av denne turneringen æren av å røre det hellige Picori Blade (*Picorisverdet*). Dette sverdet var en presang til Hylianene fra de små Picoriene, og ble brukt for lenge siden av en legendarisk helt for å bekjempe mørkets krefter og forsegle dem vekk i Bound Chest (*innbundet kiste*). Vaati ødelegger sverdet og forbanner Zelda, og det er opp til Link å restaurere sverdet, bekjempe Vaati og redde prinsessen. På slutten av spillet blir Picori Blade omdøpt til Four Sword, som Link forsegler Vaati i. Dermed fortsetter handlingen i de tidligere utgitte *Four Swords*-spillene.

*The Legend of Zelda: Twilight Princess* foregår århundrer etter hendelsene i *Ocarina of Time* og *Majora's Mask*, i en kontrafaktisk tidslinje til *The Wind Waker*. Link er en tenåringsgårdsgutt som lever et foholdsvist normalt liv, helt til to av vennene hans, Colin og Ilia, blir kidnappet av monstre. Redningsoppdraget hans fører ham til Twilight Realm (*skumringsriket*), et mørkt sted som forandrer ham til en ulv. I denne formen blir han hjulpet av Midna, et smådjevelaktig vesen, og lærer hvordan skumringen invaderte denne verdenen, fra Zelda. Under sitt forsøk på å redde sine venner, oppdager Link en enda mektigere ondskap som bare han kan stoppe. Gjennom spillet reiser Link i den normale verdenen i sin menneskelige form, og i skumringsriket i sin ulveform.

I *The Legend of Zelda: Phantom Hourglass*, som ble gitt ut 23. juni 2007 i Japan, blir ideen om en fekompanjong som i *Ocarina of Time* og *Majora's Mask* gjenopplivet. Som en direkte oppfølger til *The Wind Waker*, involverer spillet den samme Linken og hans søken etter å bli gjenforent med Tetra, etter at begge ble bortkomne på sjøen i en mystisk tåke.

I The Legend of Zelda: Spirit Tracks går ut på å redde Zelda fra en ond skurk, ved navn Cole. Og ikke bare det, Link skal også redde et tårn som heter Tower of Spirits som betyr mye for Hyrulet's befolkning.

### Andre opptredener

Nintendo har ingen involvering i *Zelda*-spillene som ble gitt ut av Philips på CD-i. Nintendo og Philips hadde en avtale som gjorde at Philips hadde rettighetene til å gi ut Nintendos figurer i egne spill. Dette resulterte i tre *Zelda*-spill. Det er kun *Link: The Faces of Evil* fra 1993 som har Link i hovedrollen. I de to andre spillene, *Zelda: The Wand of Gamelon* fra 1993 og *Zelda's Adventure* fra 1994, er Link kidnappet og man styrer Prinsesse Zelda.

Link er en av de åtte spillbare figurene på begynnelsen av slåssespillet *Super Smash Bros.* fra 1999. Han er ikledd sin tradisjonelle grønne tunika (spilleren kan velge mellom flere farger til tunikaen). Link kan også bruke noen av våpnene *Zelda*-serien, inkludert bomber, bumeranger og en hookshot.

Link er også en av de 14 spillbare figurene tilgjengelig fra begynnelsen i *Super Smash Bros. Melee* fra 2001, som er oppfølgeren til *Super Smash Bros.* I *Melee* har han buen sin i tillegg til utstyret han hadde i det første spillet. Young Link er også med i spillet, men han må låses opp. Sistnevntes design er det samme som i *Ocarina of Time* og *Majora's Mask*, og i spillet er han smidigere, men svakere enn den eldre Link.

I GameCube-versjonen av Namcos *Soul Calibur II*, er den eldre versjonen av Link en spillbar figur. Ikke mye er avslørt om Link-inkarnasjonen i dette spillet, men det er kjent at han reddet Hyrule fra en ond trollmann, som ble kontrollert av et fragment av sverdet «Soul Edge». Han begynte dermed en søken for å ødelegge det onde sverdet, og etter å ha trukket mestersverdet fra sokkelen, drar han til verdenen hvor Soul Edge holder til, på et oppdrag arrangert av Zelda. Shigeru Miyamoto så ikke noe problem i at Link opptrådte i dette slåssespillet, men mange var skeptiske til dette, siden han allerede var en etablert kjemper i *Super Smash Bros.*-serien. Link er den eneste figuren i *Soul Calibur II* som kan bruke en rekke våpen, og er den eneste søkenfiguren som har sin egen kjenningsmelodi og mer enn to kostymer.

### Cameo-opptredener

Innen SNES-spill, har Link opptrådt i *Super Mario RPG: Legend of the Seven Stars*, hvor han sover i en seng i et av vertshusene. Det er også en henvisning til Link i *Final Fantasy I & II: Dawn of Souls*; i Elftown står det på en gravstein: «Here Lies Link» (*her ligger Link*). Han opptrer også i *Donkey Kong Country 2: Diddy's Kong Quest* og *Donkey Kong Country 3: Dixie Kong's Double Trouble!*, med en referanse til Links sjøsjellsamling i *Link's Awakening*. Noen av Links våpen og gjenstander har også dukket opp i forskjellige spill, som for eksempel mestersverdet i *Final Fantasy Tactics Advance*. *The Legend of Zelda* har også blitt parodiert i *WarioWare*-serien.

Referanser
----------

1. ↑  David (2005). «Nintendo reveal sales figures». Australia's PAL Gaming Network. Besøkt 12. februar 2006.
2. 1 2  Superplay Editorial Staff (23. april 2003). «Shigeru Miyamoto Interview». Superplay Magazine. Arkivert fra originalen 23. juni 2004. Besøkt 24. september 2006.
3. ↑  Chris Zimmerman (19. juni 2006). «Gaming Legend Shigeru Miyamoto Speaks». Digital Trends. Arkivert fra originalen 21. oktober 2006. Besøkt 20. september 2006.
4. 1 2  Chris Leyton (26. februar 2003). «The Miyamoto Interview [ News ]». Total Video Games.com. Besøkt 23. september 2006.
5. ↑  Cory Faller (1. januar 2005). «The Legends of Zelda». N-Sider. Besøkt 28. september 2006.
6. ↑  «Miyamoto Interview». Nintendo Power. 19. november 1998. Arkivert fra originalen 15. desember 2007. Besøkt 7. oktober 2006.
7. 1 2  IGN Staff (12. mai 2004). «E3 2004: Miyamoto and Aonuma on Zelda». IGN. Besøkt 23. september 2006.
8. ↑  «windwaker interview». Nintendo of Japan. 12. mai 2004. Besøkt 28. september 2006.
9. ↑  Matt Casamassina (19. mai 2005). «Gaming Legend Shigeru Miyamoto Speaks». IGN.com. Besøkt 23. september 2006.
10. 1 2  Nintendo Power Editorial Staff (1. august 1998). «Miyamoto Interview». Nintendo Power. Arkivert fra originalen 19. mars 2005. Besøkt 23. september 2006.
11. ↑  IGN Editorial Staff (4. desember 2002). «Miyamoto and Aonuma Interview». IGN. Arkivert fra originalen 19. mars 2005. Besøkt 23. september 2006.
12. ↑  Nintendo (1997). The Legend of Zelda instruction manual Arkivert 29. oktober 2013 hos Wayback Machine. (på engelsk)
13. ↑  Nintendo, red. (1989). *The Legend of Zelda: The Adventure of Link* **(engelsk)**. Nintendo. s. 3-12.
14. 1 2 3  Nintendo, red. (1993). *The Legend of Zelda: Link's Awakening instruction manual* **(engelsk)**. Nintendo.
15. ↑   **Mido**: Hey you! «Mr. No Fairy!» What's your business with the Great Deku Tree? Without a fairy, you're not even a real man!
 Nintendo EAD. *The Legend of Zelda: Ocarina of Time*.  Nintendo. Nintendo 64. 1998-11-23.
16. ↑   **Deku Tree Sprout**: Well, as you might have already guessed, you are not a Kokiri! You are actually a Hylian!
 Nintendo EAD. *The Legend of Zelda: Ocarina of Time*.  Nintendo. Nintendo 64. 1998-11-23.
17. ↑   **Deku Tree Sprout**: A Hylian mother and her baby boy entered this forbidden forest. The mother was gravely injured... Her only choice was to entrust the child to the Deku Tree, the guardian spirit of the forest. The Deku Tree could sense that this was a child of destiny, whose fate would affect the entire world, so he took him into the forest. After the mother passed away, the baby was raised as a Kokiri.
 Nintendo EAD. *The Legend of Zelda: Ocarina of Time*.  Nintendo. Nintendo 64. 1998-11-23.
18. ↑   **Zelda**: Now, go home, Link. Regain your lost time! Home... where you are supposed to be... the way you are supposed to be...
 Nintendo EAD. *The Legend of Zelda: Ocarina of Time*.  Nintendo. Nintendo 64. 1998-11-23.
19. ↑  Kris (12. november 2000). «Miyamoto Interview». GG8. Besøkt 24. september 2006.
20. ↑  «The Legend». Zelda.com. 1. januar 2002. Arkivert fra originalen 14. desember 2002. Besøkt 29. september 2006.
21. ↑  Nintendo Power (7. juni 2004). «The Legend of Zelda: Four Swords Adventure». Nintendo.com. Besøkt 29. september 2006.
22. ↑  Nintendo, red. (2004). *The Legend of Zelda: The Minish Cap* **(engelsk)**. Nintendo. s. 3-4.
23. ↑  «Mr. Miyamoto and Mr. Aonuma Reveal the Identity of the Mystery Woman». Nintendo of America. 18. mai 2005.
24. ↑  Intervju med Eiji Aonuma Arkivert 2. februar 2007 hos Wayback Machine. (japansk)
25. ↑  Fryguy64 (1. januar 2006). «Donkey Kong Country 3: Dixie Kong's Double Trouble». Nintendo Database. Arkivert fra originalen 21. juni 2006. Besøkt 29. september 2006.
26. ↑  Paden Brown (1. januar 2006). «Hint: Legend of Zelda reference». gamewinners.com. Arkivert fra originalen 19. oktober 2006. Besøkt 29. september 2006.
27. ↑  Chaim Gingold (1. oktober 2005). «What WarioWare can teach us about Game Design». The International Journal of Computer Game Research. Besøkt 24. september 2006.

|  |
| --- |
| **Figurer i *The Legend of Zelda*-serien** |
| Link • Prinsesse Zelda • Ganon • Midna

---

**Etter spill***Ocarina of Time* • *Twilight Princess* |

Portal: Videospill